༈ཆོས་སྡེ་བཀྲ་ཤིས་འཁྱིལ་ནས་སྟོང་འཁོར་སྦྲུལ་སྐུས་ཆབ་ཤོག་སྙན་ངག་གི་ལམ་ལས་དྲང་བ་སྤྲིངས་པའི་ལན་པད་དཀར་གཞོན་ནུ།  ཐུབ་བསྟན་གངས་ཀྱི་རི་བོའི་སྤོར་འགྱིངས་ཤིང་།  ། རྨད་བྱུང་བློ་གྲོས་མཐུ་སྟོབས་རབ་ཏུ་རྒྱས།  ། ལུང་རིགས་ང་རོས་རྒོལ་ངན་ཝ་སྐྱེས་ཚོགས།  ། མཐར་བྱེད་སྨྲ་བའི་སེངྒེ་གང་དེའི་དྲུང་།  ། གསུང་རབ་ལི་ཤི་ཟོས་པ་ཡིས།  ། བློ་གྲོས་སྤོས་ཀྱི་གླང་པོའི་ཁ།  ། ལེགས་བཤད་དྲི་ཡིས་བསྒོས་པ་ལས།  ། དབུགས་ཀྱང་མངར་བོར་འཐུལ་མིན་ནམ།  ། དེ་སླད་བློ་གྲོས་ལྷ་ཡི་སྐྱེད་ཚལ་ལས།  ། འོངས་པའི་ཞུ་མཆིད་ཨུཏྤལ་གསར་པའི་ཕྲེང་།  ། སྡེབས་ལེགས་བུང་བའི་དབྱངས་དང་འགྲོགས་པ་འདི།  ། ཁྱོད་ལ་མགྲིན་པའི་རྒྱན་དུ་འབུལ་བར་བགྱི།  ། ཐུབ་བསྟན་རིན་ཆེན་ཤིང་རྟ་དེང་གི་དུས།  ། མི་བཟད་སྙིགས་མའི་འདམ་དུ་བྱིང་བ་གང་།  ། འདོན་ལ་ཕྱོགས་བཅུའི་རྒྱལ་རྣམས་བཀའ་བགྲོས་ནས།  ། དཔའ་བོ་ཁྱོད་ཉིད་ཆེད་དུ་མངགས་པ་བཞིན།  ། ཨེ་མ་རྟག་བརྟན་བརྩོན་འགྲུས་གྲུ་ཞོན་ཏེ།  ། ལུང་དང་རིགས་པའི་སྐྱ་བ་ཟུང་གཡོ་བས།  ། གཞུང་ལུགས་འབུམ་སྡེའི་ཆུ་གཏེར་མཐའ་འཇལ་བའི།  ། དེད་དཔོན་མཆོག་ཏུ་གྲུབ་ཅེས་ཐོས་པས་ཚིམ།  ། བཀའ་མཆིད་ངོ་མཚར་སྙན་ཚིག་མེ་ཏོག་གསར།  ། སྐྱེས་བཟང་ལོ་འདབ་ཕང་ཕུང་གཡོ་བཞིན་དུ།  ། རྗེས་བརྩེའི་ཕྱག་རིང་རྐྱོང་བས་ཉེར་སྩལ་བ།  ། དགའ་བའི་འཛུམ་དང་བཅས་ཏེ་བདག་གིར་བྱས།  ། འདི་ན་ལས་ཀྱི་སྐུད་པས་བཙེམ་པ་ཡི།  ། ཁམས་མང་འདུས་པའི་བླ་གོས་མ་རལ་ཞིང་།  ། སེམས་ཀྱི་རྟ་རྒོད་ཆོས་སྲིད་འདྲེས་མ་ཡི།  ། རྣམ་མང་བྱ་བའི་ལམ་དུ་རྒྱུག་བཞིན་མཆིས།  ། གང་གི་མཁྱེན་བཟང་དྲི་མེད་མེ་ལོང་དུ།  ། འཆར་མིན་ཤེས་བྱའི་རི་མོ་མ་དམིགས་ཀྱང་།  ། ཟླ་འོད་ཕོག་པས་གངས་རི་ཆེས་གསལ་བཞིན།  ། གྲུབ་ཟིན་སྒྲུབ་པའི་སྙན་བསྐུལ་འདི་དགོངས་རིགས།  ། དེང་དུས་བསྟན་འཛིན་ཕལ་ཆེར་ཤིང་བལ་བཞིན།  ། ཆོས་བརྒྱད་རླུང་གིས་མཐའ་དབུས་ཀུན་ཏུ་བདས།  ། བཤད་སྒྲུབ་ཆོས་ཀྱི་རྒྱལ་མཚན་འགྱེལ་ཕྱོགས་ཀྱང་།  ། སྙིང་སྟོབས་དཔུང་པས་འདེགས་པ་ཉིན་སྐར་ཙམ།  ། དུས་འདིར་སྐྱེས་མཆོག་ཁུ་བྱུག་གཞོན་ནུ་ཁྱོད།  ། ལེགས་བཤད་གླུ་དབྱངས་ལྷང་ལྷང་སྒྲོག་ཐོས་པས།  ། ཐུབ་བསྟན་དབྱར་གྱི་ལང་ཚོ་ད་དུང་ཡང་།  ། རེ་ཞིག་གནས་སྙམ་བདག་ཅག་ཡིད་རབ་སྤྲོ།  ། ན་ཚོད་ཆེས་ཕྲའི་སྒོ་ངའི་སྦུབས་ནས་ཀྱང་།  ། ལེགས་བཤད་དབྱངས་སྒྲོག་ཀ་ལ་པིངྐ་ཁྱོད།  ། ལུང་རིགས་འདབ་ཟུང་བརྩོན་པས་ཆེར་བསྐྱོད་དེ།  ། ཡོངས་རྫོགས་ཐུབ་བསྟན་མཁའ་ལ་དེང་འཕུར་ཞིག། འདི་ན་རང་རང་འདོད་པས་བཏགས་པ་ཡི།  ། ཆོས་ལུགས་ཚོང་དུས་ཟོང་ལྟར་གྲངས་མང་ཡང་།  ། མདོ་སྔགས་ལྟ་སྤྱོད་འཁྲུལ་མེད་མཐའ་ལྡན་གྱི།  ། ཆིག་སྐྱ་ཐུབ་པ་དགེ་ལྡན་པ་ལས་སུ།  ། འོན་ཀྱང་དུས་ཀྱི་འགྱུར་བ་མི་བཟད་པས།  ། ཡབ་རྗེ་བླ་མའི་ཐུགས་ཀྱི་བཅུད་ཕྱུང་བའི།  ། ལེགས་བཤད་གླེགས་བམ་ཕལ་ཆེར་རྡུལ་ཁྲོད་དུ།  ། གཡོ་མེད་ངལ་བསོར་བསྟི་འདི་མཆི་མ་དཀུ།  ། དེ་ཕྱིར་ལེགས་བཤད་དཀའ་གནས་ལྕགས་ཀྱི་གཞུ།  ། ཁྱོད་བློ་དཔའ་བོའི་རྩལ་གྱིས་ལེགས་འཐེན་ནས།  ། དྲེགས་ལྡན་རྒོལ་ངན་མཐའ་དག་སྤ་བཀོང་ལ།  ། ཕྱོགས་ལས་རྣམ་རྒྱལ་གྲགས་པའི་རྔ་ཆེན་རྡུངས།  ། ཕུན་ཚོགས་གཞི་རྟེན་གང་སྐུའི་ཞབས་ཟུང་གིས།  ། བསྐལ་པ་རྒྱ་མཚོར་ས་འདིར་དཔལ་སྦྱིན་ཕྱིར།  ། བསླུ་མེད་རིན་ཆེན་གསུམ་ལ་ཡང་ཡང་དུ།  ། གསོལ་བ་འདེབས་ལ་བདག་ཀྱང་ནན་ཏན་བགྱིད།  ། མཁའ་ལ་ཉི་མ་ས་ལ་པདྨ་གཉིས།  ། རིང་ཡང་མཛའ་བ་འགོག་པ་མེད་པ་བཞིན།  ། གནས་ཀྱིས་བསྐལ་ཡང་ཕན་ཚུན་མཛའ་བཅུགས་སེམས།  ། ཆད་མེད་ལུ་གུ་བརྒྱུད་དུ་འབྲེལ་བར་མཛོད།  ། ལེགས་བྱས་དབྱར་གྱི་དཔལ་མོ་མྱུར་འོང་བའི།  ། གཏམ་སྙན་དང་པོར་སྒྲོག་པའི་ཕོ་ཉ་བ།  ། འཕྲིན་ཡིག་ཁུ་བྱུག་གཞོན་ནུ་དགེ་བའི་ཉིན།  ། བཀྲ་ཤིས་རྒྱ་མཚོར་འཁྱིལ་བའི་ངོགས་སུ་སོང་། །  ། །